Гэтым разам Лукаўскае вадасховішча, пакрытае лёдам, зусім не выглядала бязлюдным. Рыбакі сядзелі ля сваіх лунак і назіралі за жарліцамі. І калі першы аматар зімовай лоўлі, з якім давялося пазнаёміцца, скардзіўся на бедны ўлоў, маўляў, нават кот дадому не пусціць, то Алег з Кобрына, які свой выхадны праводзіў за любімым заняткам, хваліўся здабытымі шчупакамі. Супрацоўнікі інспекцыі пажадалі ўсім добрага адпачынку, яшчэ раз напомнілі правілы, паводле якіх сябры таварыства паляўнічых і рыбаловаў маюць права ўстанаўліваць да дзясятка жарліц, астатнія — да пяці. Такое абмежаванне апраўдана. Бо тыя, хто плаціць узносы, ускосна ўдзельнічаюць у зарыбленні вадаёмаў. Астатнія ж толькі карыстаюцца дарамі прыроды. Яшчэ аматарам нагадалі, каб не пакідалі без нагляду рыбалоўныя прыстасаванні, бо гэта супярэчыць правілам. Рыбакі са стажам правілы ведаюць, але паўтарыць ніколі не бывае лішнім. Пенсіянеры на Арэхаўскім возеры з цікавасцю ўспрынялі візіт супрацоўнікаў інспекцыі, задавалі шмат пытанняў.